2016.gada Noteikumi Nr.

Rīgā (prot. Nr. .§)

**Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi**

*Izdoti saskaņā ar Eiropas Savienības struktūrfondu un Kohēzijas fonda 2014.* – *2020.gada plānošanas perioda vadības likuma 20.panta 13.punktu*

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” prioritārā virziena “Vides aizsardzība un resursu izmantošanas efektivitāte” 5.3.1. specifisko atbalsta mērķi “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” (turpmāk – specifiskais atbalsts);

1.2.  specifiskā atbalsta mērķi;

1.3.  specifiskajam atbalstam pieejamo finansējumu;

1.4. prasības Kohēzijas fonda projekta iesniedzējam (turpmāk – projekta iesniedzējs);

1.5. atbalstāmo darbību un izmaksu attiecināmības nosacījumus;

1.6. specifiskā atbalsta un projekta īstenošanas nosacījumus;

1.7. vienošanās par projekta īstenošanu vienpusēja uzteikuma nosacījumus.

2. Specifiskā atbalsta mērķis ir attīstīt un uzlabot sabiedrisko ūdenssaimniecības pakalpojumu izmantošanu, pieejamību un kvalitāti, nodrošinot kvalitatīvu dzīves vidi, samazinot vides piesārņojumu un ūdenstilpju eitrofikāciju.

3. Specifiskā atbalsta mērķa grupa ir pašvaldības, to iedzīvotāji un komersanti.

4.  Īstenojot specifisko atbalstu, līdz 2022.gada 31.decembrim sasniedzami šādi uzraudzības rādītāji:

4.1. iznākuma rādītājs – uzlaboto notekūdeņu attīrīšanas sistēmu apkalpoto iedzīvotāju skaita pieaugums – par 58 726 iedzīvotājiem, tai skaitā līdz 2018.gada 31.decembrim uzlaboto notekūdeņu attīrīšanas sistēmu apkalpoto iedzīvotāju skaita pieaugums – par 1175 iedzīvotājiem;

4.2. rezultāta rādītāji:

4.2.1. iedzīvotāju, kuriem nodrošināti un kas izmanto normatīvo aktu prasībām atbilstošus notekūdeņu apsaimniekošanas pakalpojumus, īpatsvars no aglomerāciju ar cilvēkekvivalentu lielāku par 2000 kopējā iedzīvotāju skaita – 92 procenti;

4.2.2. iedzīvotāju skaits, kuriem nodrošināti un kas izmanto normatīvo aktu prasībām atbilstošus centralizēto notekūdeņu apsaimniekošanas pakalpojumus – 1 338 300.

4.3. finanšu rādītājs – līdz 2018.gada 31.decembrim sertificēti izdevumi līdz 31 643 546 *euro* apmērā;

4.4. specifiskā atbalsta horizontālā principa „Ilgtspējīga attīstība” rādītājs un tā sasniedzamā vērtība atbilst šo noteikumu 4.1. apakšpunktā noteiktajam.

5. Specifiskā atbalsta ietvaros atbildīgās iestādes funkcijas pilda Vides aizsardzības un reģionālās attīstības ministrija (turpmāk – atbildīgā iestāde).

6. Specifisko atbalstu īsteno ierobežotas projektu iesniegumu atlases veidā līdz 2022.gada 31.decembrim šādu projektu iesniegumu atlases kārtu ietvaros:

6.1. pirmā atlases kārta – ūdenssaimniecības attīstība aglomerācijās ar cilvēkekvivalentu no 10 000 līdz 100 000;

6.2. otrā un trešā atlases kārta – ūdenssaimniecības attīstība aglomerācijās ar cilvēkekvivalentu virs 2 000.

7. Specifiskā atbalsta ietvaros plānotais attiecināmais finansējums ir ne mazāks kā 148 910 808 *euro*, tai skaitā Kohēzijas fonda finansējums ir 126 574 186 *euro* un nacionālais finansējums (privātais finansējums, pašvaldību finansējums) vismaz 22 336 622 *euro*.

8. Finansējuma sadalījums pa atlases kārtām:

8.1. pirmā atlases kārtā plānotais pieejamais finansējums ir ne mazāks kā 71 054 143 *euro*, tai skaitā Kohēzijas fonda finansējums – 60 396 021 *euro* un nacionālais finansējums – vismaz 10 658 122 *euro*;

8.2. otrā un trešā atlases kārtā plānotais pieejamais finansējums ir ne mazāks kā 77 856 665 *euro*, tai skaitā Kohēzijas fonda finansējums – 66 178 165 *euro* un nacionālais finansējums – vismaz 11 678 500 *euro*.

9. Specifiskajam atbalstam pieejamais kopējais attiecināmais finansējums līdz 2018.gada 31.decembrim ir 139 698 189 *euro*, tai skaitā Kohēzijas fonda finansējums – 118 743 460 *euro* un nacionālais finansējums – ne mazāks kā 20 954 729 *euro*. No 2019.gada 1.janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamā attiecināmā finansējuma apjomu līdz šo noteikumu 7.punktā noteiktajam finansējumam.

10. Maksimālais attiecināmais Kohēzijas fonda finansējuma apmērs nepārsniedz 85 procentus no plānotā kopējā attiecināmā finansējuma un vismaz 15 procentu apmērā no plānotā kopējā attiecināmā finansējuma apjoma ir nacionālais finansējums.

**II. Prasības projekta iesniedzējam**

11. Projekta iesniedzējs specifiskā atbalsta ietvaros ir sabiedrisko ūdenssaimniecības pakalpojumu sniedzējs – pašvaldība, pašvaldības iestāde, tai skaitā aģentūra, kā arī kapitālsabiedrība, kurai ar pašvaldību noslēgts līgums par sabiedrisko ūdenssaimniecības pakalpojumu sniegšanu.

12. Ja sabiedrisko pakalpojumu sniedz kapitālsabiedrība, tā ar pašvaldību noslēdz līgumu par sabiedrisko ūdenssaimniecības pakalpojumu sniegšanu. Līgumā tiek norādīti:

12.1. konkrēti sniedzamie sabiedriskie ūdenssaimniecības pakalpojumi;

12.2. prasība sabiedrisko ūdenssaimniecības pakalpojumu sniedzējam par nepieciešamā tehniskā aprīkojuma uzturēšanu un atjaunošanu, lai nodrošinātu 12.1.apakšpunktā minēto pakalpojumu izpildi saskaņā ar katram konkrētajam pakalpojumam izvirzītajām prasībām;

12.3. līguma darbības laiks, kas nav mazāks par 5 gadiem pēc projekta pabeigšanas un nepārsniedz 10 gadus;

12.4. sabiedrisko ūdenssaimniecības pakalpojumu sniegšanas teritorija;

12.5. sabiedrisko ūdenssaimniecības pakalpojumu sniedzējam piešķirtās ekskluzīvās vai īpašās tiesības;

12.6. iespējas saņemt atlīdzības (kompensācijas) maksājumus – investīcijas sabiedrisko ūdenssaimniecības pakalpojumu sniegšanas infrastruktūrā – un nosacījumi atlīdzības (kompensācijas) maksājumu aprēķināšanai, kontrolei un pārskatīšanai, kā arī atlīdzības (kompensācijas) maksājumu pārmaksas novēršanai un atmaksāšanai;

12.7. atsauce uz Eiropas Komisijas 2011.gada 20.decembra lēmumu par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

13. Ja sabiedrisko ūdenssaimniecības pakalpojumu sniedz pašvaldība vai tās iestāde, tiek pieņemts pārvaldes lēmums par sabiedrisko ūdenssaimniecības pakalpojumu sniegšanu. Pārvaldes lēmumā tiek norādīti:

13.1. konkrēti sniedzamie sabiedriskie ūdenssaimniecības pakalpojumi;

13.2. sabiedrisko ūdenssaimniecības pakalpojumu sniegšanas teritorija;

13.3. maksa par sabiedriskajiem ūdenssaimniecības pakalpojumiem;

13.4. atsauce uz Eiropas Komisijas 2011.gada 20.decembra lēmumu par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

14. Ja sabiedrisko pakalpojumu sniedz pašvaldības aģentūra, par sabiedrisko ūdenssaimniecības pakalpojumu sniegšanu tiek izdoti pašvaldības saistošie noteikumi, kuros tiek norādīti:

14.1. pašvaldības aģentūras uzdevumi sabiedrisko ūdenssaimniecības pakalpojumu sniegšanā, tai skaitā sniedzamie sabiedrisko ūdenssaimniecības pakalpojumu veidi;

14.2. sabiedrisko ūdenssaimniecības pakalpojumu sniegšanas teritorija;

14.3. sabiedrisko ūdenssaimniecības pakalpojumu tarifi;

14.4. prasība sabiedrisko ūdenssaimniecības pakalpojumu sniedzējam uzturēt un atjaunot nepieciešamo tehnisko aprīkojumu, lai 14.1.apakšpunktā minētos pakalpojumus varētu sniegt atbilstoši katram pakalpojuma veidam noteiktajām prasībām;

14.5. sabiedrisko ūdenssaimniecības pakalpojumu sniegšanas laiks, kas nav mazāks par 5 gadiem pēc projekta pabeigšanas un nepārsniedz 10 gadus;

14.6. sabiedrisko ūdenssaimniecības pakalpojumu sniedzējam piešķirtās ekskluzīvās vai īpašās tiesības;

14.7. iespējas saņemt atlīdzības (kompensācijas) maksājumus – investīcijas sabiedrisko pakalpojumu sniegšanas infrastruktūrā – un nosacījumi atlīdzības (kompensācijas) maksājumu aprēķināšanai, kontrolei un pārskatīšanai, kā arī atlīdzības (kompensācijas) maksājumu pārmaksas novēršanai un atmaksāšanai;

14.8. atsauce uz Eiropas Komisijas 2011.gada 20.decembra lēmumu par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

15. Projekta iesniedzējs nevar būt tāds saimnieciskās darbības veicējs (saimnieciskā darbība šo noteikumu izpratnē ir jebkura darbība, kas ietver preču un pakalpojumu piedāvāšanu tirgū par atlīdzību neatkarīgi no projekta iesniedzēja juridiskās formas – tai skaitā pašvaldība vai pašvaldības kapitālsabiedrība, kas veic pašvaldības deleģēto pārvaldes uzdevumu izpildi), uz kuru ir attiecināma vismaz viena no šādām pazīmēm:

15.1. saimnieciskās darbības veicējam ar tiesas spriedumu ir pasludināts maksātnespējas process vai tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta tiesvedība par projekta iesniedzēja bankrotu, piemērota sanācija vai mierizlīgums, tā komercdarbība ir izbeigta vai tas atbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru;

15.2. saimnieciskās darbības veicējs uz projekta iesnieguma iesniegšanas dienu (ja komersants ir kapitālsabiedrība) uzkrāto zaudējumu dēļ ir zaudējis vairāk nekā pusi no parakstītā kapitāla (uzkrātos zaudējumus atskaitot no rezervēm un visām pārējām pozīcijām, kuras pieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no parakstītā kapitāla);

15.3. saimnieciskās darbības veicējs uz projekta iesnieguma iesniegšanas dienu (ja kādam no dalībniekiem ir neierobežota atbildība par komersanta parādsaistībām) uzkrāto zaudējumu dēļ ir zaudējis vairāk nekā pusi no grāmatvedības uzskaitē uzrādītā kapitāla;

15.4. saimnieciskās darbības veicējs ir saņēmis glābšanas atbalstu un glābšanas atbalsta ietvaros saņemto aizdevumu nav atmaksājis vai nav atsaucis garantiju, vai ir saņēmis pārstrukturēšanas atbalstu, un uz to joprojām attiecas pārstrukturēšanas plāns;

15.5. saimnieciskās darbības veicējs nav mazais (sīkais) vai vidējais komersants, un pēdējos divus gadus komersanta parādsaistību un pašu kapitāla bilances vērtību attiecība ir pārsniegusi 7,5, un komersanta procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem, ir bijusi mazāka par 1,0;

15.6. pašvaldības dome ir pieņēmusi lēmumu par finanšu stabilizācijas pieteikuma iesniegšanu (attiecināms uz pašvaldību vai tās iestādi);

15.7. finanšu ministrs ir iecēlis pašvaldības finanšu stabilizācijas procesa uzraugu attiecīgajā pašvaldībā (attiecināms uz pašvaldību vai tās iestādi).

16. Projekta iesniedzējs nodrošina, ka tam uz projekta iesnieguma iesniegšanas brīdi ir tiesības veikt būvdarbus zemesgabalos, kur projekta ietvaros paredzēti būvdarbi.

17. Projekta iesniedzējs nodrošina centralizētās ūdenssaimniecības sistēmas un projekta rezultātu ilgtspēju:

17.1. iekļaujot ūdenssaimniecības pakalpojumu tarifā visas ar ūdenssaimniecības pakalpojumu sniegšanu saistītās izmaksas, ieskaitot projekta ietvaros radīto pamatlīdzekļu amortizācijas izmaksas saskaņā ar izmaksu un ieguvumu analīzē veiktajiem aprēķiniem visā projekta dzīves ciklā, bet ne mazāk kā uz projektu attiecināmās Kohēzijas fonda finansējuma atbalsta likmes apmērā;

17.2. sasniegto rezultātu uzturēšanu vismaz piecus gadus pēc projekta īstenošanas.

18. Projekta iesniedzējs sagatavo un iesniedz sadarbības iestādē projekta iesniegumu saskaņā ar specifiskā atbalsta projekta iesnieguma nolikuma prasībām.

**III. Atbalstāmās darbības un izmaksu attiecināmības nosacījumi**

19. Specifiskā atbalsta ietvaros ir atbalstāma normatīvajos aktos noteiktajiem ūdenssaimniecības pakalpojumu kvalitātes rādītājiem atbilstošu sabiedrisko ūdenssaimniecības pakalpojumu pieejamības un izmantošanas nodrošināšana.

20. Specifiskā atbalsta ietvaros tiek atbalstītas tikai tādas attiecināmās izmaksas, kuras ir tieši saistītas ar Kohēzijas fonda projekta ietvaros veiktajām darbībām un ir samērīgas un pamatotas.

21. Specifiskā atbalsta ietvaros nav atbalstāmas un projektā nav iekļaujamas izmaksas:

21.1. jaunu lietus ūdeņu kanalizācijas šķirtsistēmu izveidei;

21.2. ūdensapgādes būvju izveidei ārpus ūdensapgādes apkalpes zonas;

21.3. kanalizācijas būvju izveidei ārpus aglomerācijas teritorijas;

21.3. dzeramā ūdens ieguves vietu, sagatavošanas staciju un iekārtu būvniecībai;

21.4. notekūdeņu attīrīšanas iekārtu (t.sk. notekūdeņu attīrīšanas procesā radušos dūņu pārstrādes un apsaimniekošanas iekārtu) būvniecībai;

21.5. ūdenssaimniecības pakalpojumu kvalitātes uzlabošanai, kas jau sākotnēji atbilst normatīvajos aktos par dzeramā ūdens kvalitāti un notekūdeņu savākšanu un būvnormatīvos noteiktām prasībām;

21.6. aprīkojuma iegādei, kas attiecas uz kanalizācijas un ūdensapgādes tīklu uzturēšanas, apkalpošanas un izbūves pasākumiem;

21.7. zemes vai būves iegādei.

22. Specifiskā atbalsta ietvaros plāno tiešās attiecināmās izmaksas un neattiecināmās izmaksas.

23. Tiešās attiecināmās izmaksas ir:

23.1. jaunu kanalizācijas ārējo inženiertīklu būvniecības, esošo kanalizācijas tīklu atjaunošanas, ierīkošanas, nojaukšanas un pārbūves būvprojekta izstrādes un ar to saistītās būvekspertīzes izmaksas, kas radušās pirms būvvaldes atzīmes būvatļaujā par projektēšanas nosacījumu izpildi, kā arī kanalizācijas ārējo inženiertīklu būvdarbu autoruzraudzības un būvuzraudzības izmaksas, ja visas iepriekš minētajās izmaksas kopā nepārsniedz 7 procentus no būvdarbu attiecināmajām izmaksām;

23.2. jaunu kanalizācijas ārējo inženiertīklu būvdarbu izmaksas, ieskaitot ekspluatācijas noteikumu prasībām neatbilstošu kanalizācijas ārējo inženiertīklu elementu vai inženiertīkla posma (daļas) nojaukšanas (demontāžas) izmaksas, ja:

23.2.1. šo kanalizācijas ārējo inženiertīklu elementu vai posmu nojaukšana nepieciešama jaunu kanalizācijas ārēju inženiertīklu izbūvei;

23.2.2. tā nav saistīta ar kanalizācijas ārējo inženiertīklu pārbūvi vai atjaunošanu;

23.2.3. kanalizācijas ārējo inženiertīklu būvniecība nojaucamo ārējo inženiertīklu elementu vai posmu atrašanās vietā ir ekonomiski un tehniski pamatota.

23.3. kanalizācijas ārējo inženiertīklu pārbūves un atjaunošanas izmaksas, ieskaitot ekspluatācijas noteikumu prasībām neatbilstošu kanalizācijas ārējo inženiertīklu elementu vai inženiertīkla posma (daļas) nojaukšanas (demontāžas) izmaksas, kopā nepārsniedzot 5 procentus no būvdarbu attiecināmajām izmaksām. Minētās izmaksas ir attiecināmas, ja kanalizācijas tīklu un to elementu pārbūve vai atjaunošana ir nepieciešama projekta ietvaros jaunbūvējamo kanalizācijas tīklu posmu darbības nodrošināšanai un pamatota ar hidrauliskiem aprēķiniem;

23.4. pieslēguma elektrolīnijai izbūves izmaksas, ja tās saistītas ar kanalizācijas sūkņu staciju pieslēgumu elektrotīklam;

23.5. pievienotās vērtības nodokļa izmaksas, ja tas nav atgūstams atbilstoši Latvijas Republikas normatīvajiem aktiem nodokļu politikas jomā;

23.6. obligāto informatīvo un publicitātes pasākumu izmaksas atbilstoši Eiropas Parlamenta un Padomes 2013.gada 17.decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 un normatīvajiem aktiem par Eiropas Savienības struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu.

24. Neattiecināmās izmaksas ir:

24.1 projekta pamatojošās dokumentācijas, t.sk. tehniski ekonomiskā pamatojuma izstrādes un finanšu analīzes veikšanas izmaksas, ar to saistītās aktualizācijas, kā arī ar ietekmes uz vidi novērtējumu saistītās dokumentācijas izstrādes izmaksas;

24.2. izmaksas, kas pārsniedz šo noteikumu 23.1. un 23.3. apakšpunktā minēto izmaksu ierobežojumus;

24.3. ūdensapgādes būvju būvprojekta izstrādes un ar to saistītās būvekspertīzes izmaksas, būvdarbu, būvuzraudzības un autoruzraudzības izmaksas;

24.4. pieslēguma elektrolīnijai izbūves izmaksas, ja tās nav saistītas ar kanalizācijas sūkņu staciju pieslēgumu elektrotīklam;

24.5. piegādes līgumu izmaksas, tai skaitā šādu līgumu ietvaros iegādāto tehnoloģisko iekārtu, to montāžas un ieregulēšanas izmaksas;

24.6. pievienotās vērtības nodokļa izmaksas, ja tās ir atgūstamas no valsts budžeta;

24.7. izmaksas par darbībām publicitātes nodrošināšanai, kas tiek veiktas papildus obligātajām publicitātes prasībām, ko nosaka normatīvie akti par Eiropas Savienības fondu līdzfinansēto projektu publicitātes un vizuālās identitātes prasību nodrošināšanu.

25. Šo noteikumu 23.1.apakšpunktā minētās attiecināmās izmaksas par būvprojektu un būvprojekta ekspertīzi, kā arī par būvdarbu autoruzraudzību un būvuzraudzību aprēķina atbilstoši būvdarbu attiecināmo un neattiecināmo izmaksu proporcionālai attiecībai, ievērojot būvdarbu tāmēs norādīto būvdarbu izmaksas.

26. Projekta ietvaros radušās izmaksas nevar uzskatīt par attiecināmām:

26.1. ja tās ir radušās agrāk par 2014. gada 1.decembri;

26.2. ja pirms projekta iesnieguma iesniegšanas projekta ietvaros īstenotās būves ir pieņemtas ekspluatācijā vai ir parakstīti preču nodošanas un pieņemšanas akti;

26.3. ja tās radušās uz darba līguma pamata.

27. Projekta kopējā budžetā projekta finanšu rezervi neparedz.

28. Ja, īstenojot projektu, šo noteikumu 4.1. apakšpunktā minēto iznākuma rādītāju vērtības, kuras plānotas projektā, netiek sasniegtas atbilstoši apstiprinātajam projekta iesniegumam, projekta iesniedzējs atmaksā sadarbības iestādei Kohēzijas fonda finansējumu par nesasniegto iznākuma rādītāju apjomu. Atmaksājamo summu aprēķina reizinot nesasniegto iznākuma rādītāju apjomu ar vienas iznākuma rādītāja vērtības izmaksām, ko nosaka atbilstoši projekta faktiskā Kohēzijas fonda finansējuma un kopējo projektā sasniedzamo iznākuma rādītāja vērtību attiecībai.

29. Sadarbības iestāde lēmumu par šo noteikumu 28. punktā minētā atmaksājamā finansējuma apmēru pieņem sešu mēnešu laikā pēc apstiprinātajā projekta iesniegumā noteikto iznākuma rādītāju sasniegšanas termiņa beigām.

30. Ja sadarbības iestāde ir pieņēmusi šo noteikumu 29. punktā minēto lēmumu, finansējuma saņēmējs šo noteikumu 28. punktā minēto atmaksājamo finansējumu atmaksā 12 mēnešu laikā no lēmuma spēkā stāšanās dienas saskaņā ar civiltiesisko līgumu vai vienošanos par projekta īstenošanu.

31. Ja šo noteikumu 28. punktā minēto atmaksājamo finansējumu nav iespējams atmaksāt 12 mēnešu laikā, finansējuma saņēmējs un sadarbības iestāde var vienoties par atmaksājamā finansējuma atmaksas grafiku, kas kopumā nepārsniedz 24 mēnešus no šo noteikumu 29. punktā minētā lēmuma spēkā stāšanās dienas.

32. Šo noteikumu 28.punktā minēto atmaksāto finansējumu izmanto šajos noteikumos noteiktā specifiskā atbalsta nākamo atlases kārtu īstenošanai.

**IV.  Specifiskā atbalsta** **un projekta īstenošanas nosacījumi**

34. Sagatavojot būvdarbu līgumu finanšu sadaļas:

34.1. jāpiemēro Latvijas būvnormatīva par būvizmaksu noteikšanas kārtību noteiktās prasības;

34.2. izstrādājot tāmju komplektus un pēc risku izvērtēšanas attiecībā uz pasūtītāja finanšu rezervi neparedzētiem darbiem un izdevumiem, kas var atklāties būvdarbu izpildes laikā kā papildus veicami darbi, jāizstrādā atsevišķa tāme, kurā jānorāda darbaspēka veida (stundas), būvmateriālu un mehānismu (būvmašīnu vai iekārtu darba stundas) atbilstoša mērvienība ar attiecīgās pozīcijas iespējamo daudzumu;

34.3. finanšu piedāvājuma preambulā jānosaka, ka līguma ietvaros būvdarbu laikā pirms neparedzētā darba piemērošanas no finanšu rezerves būvuzraugam jāizdod rakstiska instrukcija. Galvenajam būvdarbu veicējam jāuzskaita neparedzētie darbi un jāiesniedz būvuzraugam atskaite par katru neparedzēto darbu veikšanas gadījumu atbilstoši būvuzrauga apstiprinātai veidnei;

34.4. tāmēs jānodala ārējo kanalizācijas inženiertīklu būvdarbu pozīcijas un to summas no ūdensapgādes būvju pozīcijām un summām gadījumā, ja viena būvniecības līguma ietvaros tiek paredzēts veikt gan ārējo kanalizācijas inženiertīklu, gan ūdensapgādes būvju būvniecību;

34.5. tāmēs jānodala jaunu ārējo kanalizācijas inženiertīklu būvdarbu pozīcijas un to summas no ārējo kanalizācijas inženiertīklu pārbūves vai atjaunošanas būvdarbu pozīcijām un summām gadījumā, ja viena būvniecības līguma ietvaros tiek paredzēts veikt gan jaunu ārējo kanalizācijas inženiertīklu būvniecību, gan atjaunošanu vai pārbūvi;

34.6. līgumu, kuru ietvaros veic apvienoto projektēšanu un būvdarbus, tāmēs jānodala projektēšanas un būvdarbu pozīcijas un to summas.

35. Ja tehniskā projekta izstrāde veikta atsevišķa līguma ietvaros, projekta ietvaros maksājumus par tehniskā projekta izstrādi var iesniegt sadarbības iestādē tikai pēc līguma par būvdarbu veikšanu noslēgšanas.

36. Sadarbības iestāde lēmumu par projekta iesniegumu apstiprināšanu, apstiprināšanu ar nosacījumu, noraidīšanu pieņem divu mēnešu laikā no projekta iesnieguma iesniegšanas beigu datuma.

37. Maksimālais specifiskā atbalsta iesniegtā projekta īstenošanas ilgums ir:

37.1. pirmās atlases kārtas projektiem pieci gadi no līguma vai vienošanās par projekta īstenošanu noslēgšanas;

37.2. otrās un trešās atlases kārtas projektiem četri gadi no līguma vai vienošanās par projekta īstenošanu noslēgšanas, bet nepārsniedzot 2022.gada 31.decembri.

38. Īstenojot projektu, finansējuma saņēmējs:

38.1. savā tīmekļa vietnē (ja tāda izveidota) ne retāk kā reizi trijos mēnešos ievieto aktuālu informāciju par projekta īstenošanu;

38.2. projekta izmaksu pieauguma gadījumā sedz projekta sadārdzinājumu no saviem līdzekļiem;

38.3. nodrošina, ka projektā plānotie darbi netiek finansēti, vai līdzfinansēti, kā arī nav plānots tos finansēt vai līdzfinansēt no citiem valsts un ārvalstu finanšu atbalsta instrumentiem;

38.4. uzkrāj datus par 4.1.apakšpunktā minētajiem rādītājiem;

38.5. projekta īstenošanas un pēcuzraudzības laikā ievada informāciju par projektu un iepriekš īstenotiem Eiropas Savienības struktūrfondu projektiem datu bāzē par Eiropas Savienības direktīvu prasību izpildi ūdenssaimniecības jomā, ja tāda izveidota;

38.6.nodrošina, ka tā līdzfinansējums nav mazāks par 15 procentiem no projekta kopējām attiecināmajām izmaksām.

39. Izbūvējamā un atjaunojamā infrastruktūra, kur plānots veikt ieguldījumus, ir projekta iesniedzēja īpašumā.

40. Īstenojot specifisko atbalstu, ir atbalstāma vides prasību integrācija būvdarbu iepirkumos (zaļais iepirkums).

41. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:

41.1. finansējuma saņēmējs būtiski nepilda vienošanās par projekta īstenošanu noteikumus, tai skaitā projekta īstenošana nenotiek atbilstoši projektā noteiktajam laika grafikam vai ir iestājušies citi apstākļi, kas būtiski ietekmē vai var ietekmēt specifiskā atbalsta mērķi, uzraudzības rādītāju sasniegšanu;

41.2. citos gadījumos, kas noteikti civiltiesiskajā līgumā vai vienošanās par projekta īstenošanu.

42. Projekta īstenošanas vieta ir Latvijas Republika.

Ministru prezidente L.Straujuma

Vides aizsardzības un reģionālās attīstības ministrs K.Gerhards

25.01.2016. 15:05

2785

I.Opermane, 66016745

Ilze.Opermane@varam.gov.lv